ส่วนที่ 1

ข้อมูลสรุป (Executive Summary)

บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) (“บริษัท”) ได้จดทะเบียนแปรสภาพเป็นบริษัทมหาชนจำกัด เมื่อวันที่ 21 กุมภาพันธ์ 2548 และเปลี่ยนชื่อเป็น “บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน)” โดยที่ประชุมวิสามัญผู้ถือหุ้นครั้งที่ 2/2548 เมื่อวันที่ 14 กุมภาพันธ์ 2548 มีมติให้บริษัทเพิ่มทุนจดทะเบียนจาก 250 ล้านบาท เป็น 400 ล้านบาท โดยการออกหุ้นสามัญเพิ่มทุนจำนวน 150 ล้านหุ้น และเปลี่ยนแปลงมูลค่าที่ตราไว้จากหุ้นละ 100 บาท เป็นมูลค่าที่ตราไว้หุ้นละ 1 บาท โดยจัดสรรหุ้นสามัญจำนวน 75 ล้านหุ้นให้แก่ประชาชน กรรมการ ผู้บริหารและพนักงานของบริษัท โดยภายหลังการเสนอขายหุ้นเพิ่มทุนทำให้บริษัทมีทุนจดทะเบียนชำระแล้วจำนวน 325 ล้านบาท 

ปัจจุบันบริษัทประกอบธุรกิจหลักทรัพย์ โดยเป็นสมาชิกตลาดหลักทรัพย์แห่งประเทศไทยหมายเลข 26 และได้รับใบอนุญาตประกอบธุรกิจหลักทรัพย์ 4 ประเภท ได้แก่ นายหน้าซื้อขายหลักทรัพย์ ค้าหลักทรัพย์ ที่ปรึกษาการลงทุน และ การจัดจำหน่ายหลักทรัพย์ นอกจากนี้ บริษัทยังได้รับความเห็นชอบให้ประกอบธุรกิจที่ปรึกษาทางการเงินและธุรกิจการเป็นตัวแทนสนับสนุนการขายและรับซื้อคืนหน่วยลงทุน ทั้งนี้ ปัจจุบันบริษัทเน้นการประกอบธุรกิจนายหน้าซื้อขายหลักทรัพย์เป็นหลัก ปัจจุบันบริษัทมีสำนักงานรวม 10 แห่ง โดยสำนักงานใหญ่ของบริษัทตั้งอยู่ที่ชั้น 3 ,15 และ19 อาคารสินธรทาวเวอร์ 1 ถนนวิทยุ เขตปทุมวัน กรุงเทพฯ 10330 นอกจากนั้นบริษัทยังมีนักงานสาขาซึ่งตั้งอยู่ในเขตกรุงเทพฯและปริมณฑลจำนวน 4 แห่ง และต่างจังหวัดอีก 6 แห่ง 

สรุปปัจจัยความเสี่ยงที่อาจมีผลกระทบต่อบริษัทอย่างมีนัยสำคัญดังนี้

-   ความเสี่ยงจากความผันผวนของตลาดหลักทรัพย์ ซึ่งมีผลกระทบโดยตรงต่อรายได้หลักของบริษัท
    โดยเกิดจากปัจจัย เช่น ความผันผวนทางเศรษฐกิจ ตลาดเงิน ตลาดทุน
    ความผันผวนของราคาน้ำมัน การขึ้นลงของอัตราดอกเบี้ย และเหตุการณ์สำคัญ ๆ เป็นต้น
    ซึ่งอาจส่งผลกระทบต่อความเชื่อมั่นของนักลงทุน
    โดยปัจจัยดังกล่าวอยู่นอกเหนือการควบคุมของบริษัท

-   ความเสี่ยงจากภาวะการแข่งขันในธุรกิจหลักทรัพย์ ซึ่งปัจจุบันมีการแข่งขันค่อนข้างสูง
    โดยเฉพาะธุรกิจนายหน้าซื้อขายหลักทรัพย์ซึ่งเป็นรายได้หลักของบริษัท
    โดยบริษัทป้องกันหรือลดความเสี่ยงดังกล่าวโดยเน้นพัฒนาการให้บริการที่มีคุณภาพ
    และพัฒนาระบบเทคโนโลยีสารสนเทศ เพื่อตอบสนองความต้องการของลูกค้าได้อย่างรวดเร็ว
    สำหรับธุรกิจด้านวาณิชธนกิจที่ผ่านมาบริษัทยังไม่ได้เน้นการให้บริการด้านนี้มากนัก
    โดยปัจจุบันบริษัทกำลังพัฒนาธุรกิจด้านนี้โดยได้รับความช่วยจากกลุ่มยูโอบีในการพัฒนาบุคลากรและในการขยายฐานลูกค้า

-   ความเสี่ยงจากการขัดข้องของระบบคอมพิวเตอร์
    ธุรกิจนายหน้าซื้อขายจำเป็นต้องพึ่งพิงระบบคอมพิวเตอร์เป็นส่วนใหญ่
    ดังนั้นหากระบบดังกล่าวขัดข้องย่อมส่งผลกระทบต่อผลการดำเนินงานของบริษัทอย่างมีนัยสำคัญ
    ทั้งนี้ บริษัทได้จัดให้มีแผนฉุกเฉินและศูนย์สำรองเพื่อลดความเสี่ยงดังกล่าว

-   ความเสี่ยงจากการพึ่งพิงบุคลากร
    เนื่องจากธุรกิจนายหน้าซื้อขายหลักทรัพย์ต้องอาศัยบุคคลากรและเจ้าหน้าที่การตลาดที่มีความรู้
    ความสามารถ ซึ่งในภาวะการแข่งขันที่ค่อนข้างสูง
    หากมีการแย่งชิงบุคลากรที่มีความสำคัญดังกล่าวไป ย่อมส่งผลกระทบต่อรายได้ของบริษัท
    อย่างไรก็ตาม
    บริษัทมีนโยบายส่งเสริมให้มีสวัสดิการที่ดีและให้ความความสำคัญกับการอบรมให้แก่พนักงาน
    เพื่อเพิ่มความรู้ ความสามารถ นอกจากนี้ บริษัทมีแผนในการจัดสรรหุ้นให้แก่ กรรมการ
    ผู้บริหาร และพนักงานของบริษัท
    เพื่อเป็นแรงจูงใจให้บุคคลเหล่านั้นทำงานอยู่กับบริษัทในระยะยาว

-   ความเสี่ยงจากอิทธิพลในการบริหารงานของผู้ถือหุ้นรายใหญ่ จากการที่ ยูโอบี เคย์เฮียน
    โฮลดิ้ง ลิมิเต็ด ซึ่งเป็นผู้ถือหุ้นใหญ่ของบริษัท โดยจะถือหุ้นในสัดส่วนร้อยละ 76.92
    ของจำนวนหุ้นที่จำหน่ายได้แล้วทั้งหมดของบริษัทภายหลังการเสนอขายหุ้นสามัญเพิ่มทุนต่อประชาชนในครั้งนี้
    ทำให้สามารถควบคุมมติผู้ถือหุ้นได้ ทั้งนี้ กรรมการที่เป็นตัวแทนของกลุ่มผู้ถือหุ้นมี 3 ราย
    คิดเป็นสัดส่วนร้อยละ 37.5 ของกรรมการทั้งหมด อย่างไรก็ตาม
    บริษัทมีกรรมการอิสระซึ่งดำรงตำแหน่งกรรมการตรวจสอบจำนวน 3 ท่าน จากกรรมการบริษัท
    8 ท่าน คิดเป็นร้อยละ 37.5 ทำหน้าที่ควบคุมดูแล ตรวจสอบ
    ตลอดจนให้คำแนะนำในการดำเนินงานของบริษัทเพื่อให้มีความโปร่งใสและถูกต้อง

-   ความเสี่ยงจากการพึ่งพิงกลุ่มยูโอบี
    จากการที่บริษัทได้รับประโยชน์และความช่วยเหลือที่สำคัญในด้านต่าง ๆ
    จากกลุ่มยูโอบีผ่านสัญญาการให้บริการ (Service Agreement) เช่น การบริหารจัดการ
    ระบบเทคโนโลยีสารสนเทศ การบริหารความเสี่ยง การพัฒนาธุรกิจและการแนะนำลูกค้า
    เป็นต้น ทำให้หากสัญญาดังกล่าวสิ้นสุดลงและไม่มีการต่อสัญญาดังกล่าว
    อาจส่งผลกระทบต่อการปฏิบัติงานของบริษัทและรายได้ค่านายหน้าที่ได้รับจากการแนะนำลูกค้าและส่งคำสั่งซื้อขายหลักทรัพย์ผ่านบริษัท
    โดยบริษัทมีรายได้จากการพึ่งพิงดังกล่าว ในปี 258 คิดเป็นสัดส่วนประมาณร้อยละ 17.57
    ของรายได้รวมของบริษัท อย่างไรก็ดี บริษัทได้รับการถ่ายทอดความรู้และประสบการณ์ต่าง ๆ
    ในการดำเนินธุรกิจหลักทรัพย์มาอย่างต่อเนื่องเป็นระยะเวลาหนึ่ง
    จึงทำให้การพึ่งพิงดังกล่าวมีแนวโน้มลดลง

สำหรับภาวะอุตสาหกรรมและการแข่งขันของธุรกิจนายหน้าซื้อขายหลักทรัพย์ในปี 2548
ยังได้รับผลกระทบจากภาวะการเพิ่มขึ้นของราคาน้ำมัน การระบาดของโรคไข้หวัดนก
ความไม่แน่นอนของสถานการณ์ในจังหวัดชายแดนภาคใต้ ความผันผวนของอัตราดอกเบี้ย
และสถานการณ์ทางการเมืองทั้งในและต่างประเทศ แม้ว่าช่วงครึ่งหลังปี 2548
ภาวะเศรษฐกิจไทยจะเริ่มฟื้นตัวจากการดำเนินโครงการต่างๆของรัฐบาลแล้วก็ตาม
แต่ทิศทางของการลงทุนในตลาดหลักทรัพย์ก็ยังไม่แน่นอน โดยในปี 2548
มูลค่าการซื้อขายเฉลี่ยต่อวันอยู่ที่ 16,454 ล้านบาท ลดลงจากปี 2547
ที่มีมูลค่าการซื้อขายเฉลี่ยต่อวันอยู่ที่ 20,508 ล้านบาท ในขณะที่ดัชนีตลาดหลักทรัพย์ ณ สิ้นงวด 31
ธันวาคม 2548 ปิดที่ระดับ 713.13 จุด ซึ่งปรับตัวเพิ่มจา_กสิ้นปี 2547 ที่ 668.10 จุด
และสำหรับภาวะการแข่งขันของธุรกิจวาณิชธนกิจยังคงมีแนวโน้มการแข่งขันที่มากขึ้นเนื่องจากแนวโน้มความต้องการระดมทุนทั้งในตลาดหลักทรัพย์และตลาดใหม่ยังคงสูงขึ้นอย่างต่อเนื่อง

ณ สิ้นปี 2547 บริษัทมีสินทรัพย์รวม 1,437 ล้านบาท หนี้สินรวม 702 ล้านบาท
และส่วนของผู้ถือหุ้นจำนวน 735 ล้านบาท และ ณ สิ้นปี 2548 บริษัทมีสินทรัพย์รวม 2,481
ล้านบาท หนี้สินรวม 1,098 ล้านบาท และส่วนของผู้ถือหุ้นจำนวน 1,383 ล้านบาท

ในปี 2547 และ ปี 2548 บริษัทมีรายได้รวม 692.90 ล้านบาท และ 615.91 ล้านบาท
ตามลำดับ และมีกำไรสุทธิ 219.86 ล้านบาท และ 191.35 ล้านบาท ตามลำดับ
ซึ่งรายได้รวมของบริษัทกว่าร้อยละ 90 ของรายได้รวมมาจากรายได้ค่านายหน้าซื้อขายหลักทรัพย์
ซึ่งในปี 2547บริษัทครองส่วนแบ่งการตลาดร้อยละ 2.63 ซึ่งอยู่ในอันดับที่ 17 และร้อยละ 2.81
ซึ่งอยู่ในอันดับที่ 16 ในปี 2548 ตามลำดับ

ทั้งนี้ ในปี 2548 บริษัทมีการจ่ายค่าธรรมเนียมการให้บริการสูงสุดตามสัญญาการให้บริการ
Service Agreement ซึ่งกำหนดไว้ไม่เกิน 13.5 ล้านบาท
จะทำให้ค่าธรรมเนียมการให้บริการเพิ่มขึ้นจากสัญญาเดิมประมาณ 11.5 ล้านบาท
หรือคิดเป็นสัดส่วนร้อยละ 3.6 ของกำไรก่อนหักภาษีของปี 2547
ซึ่งหากบริษัททำสัญญาตามเงื่อนไขใหม่ตั้งแต่ปี 2547 จะส่งผลให้กำไรสุทธิของบริษัทในปี 2547
ลดลงเหลือประมาณ 211.8 ล้านบาท ทั้งนี้ ไม่รวมค่าใช้จ่ายที่เกิดขึ้นจากการให้บริการ เช่น
ค่าใช้จ่ายในการเดินทาง ค่าที่พัก ค่าอาหาร เป็นต้น โดยในปี 2548
บริษัทมีการจ่ายค่าธรรมเนียมการให้บริการตามสัญญาดังกล่าวจำนวน 13.5 ล้านบาท
ซึ่งค่าใช้จ่ายนี้ยังไม่รวมการเบิกจ่ายค่าใช้จ่ายอื่นๆที่เกิดขึ้นจริง

บริษัทมีนโยบายจ่ายเงินปันผลไม่ต่ำกว่าร้อยละ 20 ของกำไรสุทธิที่เหลือหลังจากหักเงินสำรองต่าง
ๆ ทุกประเภทตามกฎหมาย ซึ่งบริษัทกำหนดจ่ายเงินปันผลในวันที่ 17 พฤษภาคม 2549
โดยที่ประชุมคณะกรรมการมีมติให้จ่ายเงินปันผลจำนวน 0.12 บาทต่อหุ้น ตามมติที่ประชุมคณะ
กรรมการของบริษัท ครั้งที่ 1/2549 ซึ่งประชุมเมื่อวันที่ 24 กุมภาพันธ์ 2549